සිය කළමනාකාරිත්වය පිළිබඳව සමහර පාර්ශ්වයන් තුළ හටගෙන තිබෙන නොසන්සුන්කම වැඩි වෙමින් තිබියදීත් ලෝක පාපන්දු සම්මේලනයේ ප්‍රධානියා ලෙසින් තමාගේ සිවුවැනි වාරය තමා සම්පූර්ණ කරන බව සෙප් බ්ලැටර් තදින්ම කියා සිටී.76 හැවිරිදි ස්විට්සර්ලන්ත පරිපාලකයකු වන බ්ලැටර් ලෝක පාපන්දු ප්‍රධානියා ලෙස පත්වූයේ 1998 වසරේදීය.මූල්‍ය අසමානකම් සම්බන්ධයෙන් පරීක්ෂණ පැවැත්වෙමින් තිබියදීත් ඔහු 2011 වසරේ ජූනි මාසයේ දී පහසුවෙන්ම සිවුවැනි වාරය සඳහාත් ඡන්දය ජය ගත්තේය.එතැන් පටන් නොයෙකුත් කාරණා සම්බන්ධයෙන් ඔහුට චෝදනා එල්ල වී තිබේ.සමහර මාධ්‍ය හා ලොව සමහර රටවලින් පෙන්වන්නට උත්සාහ කරන තරමට නරක නොවන මගේ වැඩ කටයුතු සම්පූර්ණ කරන්න මට අවශ්‍යයි.‍ ‍ලෝක පාපන්දු සම්මේලනය යළි හරි පාරට ගන්න මට නොහැකි වුනොත් මම මගේ කාර්යයේ අසාර්ථක කෙනෙක් බවට පත්වෙනවා.